Dyrlæge Ole Jensen, der har Gærum Dyreklinik i Gærum ved Frederikshavn, advarer de nordjyske hundeejere. Der er hundesyge løs i Nordjylland. Ole Jensen har for nylig set sygen blandt ræve i området, og fik selv sendt en død ræv ind til undersøgelse, der bekræftede hans mistanke. Hundesyge er yderst smitsomt, og bliver din hund først smittet er dødeligheden meget stor. - Det er en virussygdom, så der er ikke meget at gøre, når først man er smittet, siger Ole Jensen, der opfordrer alle hundeejere til at få deres firbenede venner vaccineret. - Hvis din hund er vaccineret, kan symptomerne vise sig i mild grad, men det er ikke dødeligt, siger han. Symptomerne på hundesyge er luftvejsproblemer, diarré, opkast og øjenbetændelse, og som sagt meget smitsom. - Selvom du ikke kommer i nærheden af ræve, kan der være smittekilder omkring din hund. Der kan for eksempel være afføring fra en smittet ræv, eller din hund kan møde en anden hund, der er smittet, siger Ole Jensen, der - modsat Sunhedsstyrelsen - anbefaler årlige vacciner mod sygdommen frem for vaccination hvert fjerde eller femte år. Hundesyge er ikke farligt for mennesker.

Referat:
Den meget dødelige hundesyge er løs i Vendsyssel. Dyrlæge opfordrer til vaccination.